text: De li la taille devisasse
   Se je seüsse ne cuidasse
   Que je la moitié en pouïsse
   Deviser, je l'entrepreïsse ;
   Mais je dout tant que je ne faille
   À deviser la noble taille
   Et la très grant biauté de li,
   Que je forment m'en esbahi.
   Et ce n'est pas moult grant merveille;
   Car sa biauté n'ert pas pareille
   De riens nule à autre biauté;
   Car d'autant com plus grant clarté
   Donne li solaus que la lune,
   Ne se prendroit femme nesune
   À la biauté que ele avoit.
   De si loing toutes les passoit,
   Qu'il n'i avoit comparison
   Ne de taille ne de façon,
   Ne de riens k'à biauté afiere,
   Ne de gracieuse maniere,
   Ne d'estre, ne de contenance,
   Ne de riens qui tourt à plaisance.
   Et s'estoit li cuer de li tés
   Qu'il n'i manoit fors que bontés ;
   Et s'estoit fine débonaire.
   Tel pucele devoit bien plaire.
   X [et] IX ans ot, et plus non.
   Clarmondine ot la bele à non.
  